ಪ್ರೇಯಸಿ ಮಾತನಾಡದ್ದಕ್ಕೆ ಪ್ರಿಯಕರನಿಂದಲೇ ಆಕೆಯ ಖಾಸಗಿ ಫೋಟೋ ವೈರಲ್!

ಭುವನೇಶ್ವರ: ಯುವಕನೊಬ್ಬ ತನ್ನ ಪ್ರೇಯಸಿ ಮಾತನಾಡುತ್ತಿಲ್ಲವೆಂದು ಆಕೆಗೆ ಮದ್ಯ ಕುಡಿಸಿ ಆಕೆಯ ಮೇಲೆ ಅತ್ಯಾಚಾರವೆಸಗಿ ಅಶ್ಲೀಲ ಫೋಟೋ ತೆಗೆದು ಸಾಮಾಜಿಕ ಜಾಲತಾಣದಲ್ಲಿ ಹಾಕಿದ ಘಟನೆ ಒಡಿಶಾದ ರೈಮಾಲಾದಲ್ಲಿ ನಡೆದಿದೆ.

ರುಶಿಕೇಶ್ ಬಿಸ್ವಾಲ್ ಸಾಮಾಜಿಕ ಜಾಲತಾಣದಲ್ಲಿ ಫೋಟೋ ಹಾಕಿ ಬಂಧನಕ್ಕೆ ಒಳಗಾದ ಪ್ರಿಯಕರ. ಯುವತಿಗೆ ಮದ್ಯ ಕುಡಿಸಿ ಆಕೆಯ ಜೊತೆ ಅಶ್ಲೀಲ ಫೋಟೋ ತೆಗೆದುಕೊಂಡು ಅದನ್ನು ಸಾಮಾಜಿಕ ಜಾಲತಾಣದಲ್ಲಿ ಹಾಕಿದ್ದು, ಆ ಫೋಟೋಗಳು ಈಗ ಸಾಕಷ್ಟು ವೈರಲ್ ಆಗಿದೆ.

ಸದ್ಯ ಪೊಲೀಸ್ ಆರೋಪಿಯನ್ನು ಬಂಧಿಸಿದ್ದಾರೆ. ರುಶಿಕೇಶ್ ಆಟೋ ಡ್ರೈವರ್ ಆಗಿ ಕೆಲಸ ಮಾಡುತ್ತಿದ್ದನು. ವಿಚಾರಣೆ ವೇಳೆ ತನ್ನ ಪ್ರೇಯಸಿ ಮೇಲೆ ಸೇಡು ತೀರಿಸಿಕೊಳ್ಳಲು ಈ ರೀತಿ ಮಾಡಿದ್ದೇನೆ ಎಂದು ಪೊಲೀಸರ ಹತ್ತಿರ ಒಪ್ಪಿಕೊಂಡಿದ್ದಾನೆ.

ರಿಶಿಕೇಶ್ ಹಾಗೂ ಯುವತಿ ನಡುವೆ ಮಾರ್ಚ್ 31ರಿಂದ ವಾಗ್ವಾದ ನಡೆಯುತ್ತಿತ್ತು. ಹಾಗಾಗಿ ಆರೋಪಿ ಈ ರೀತಿ ಫೋಟೋ ತೆಗೆದು ವೈರಲ್ ಮಾಡಿದ್ದಾನೆ ಎಂದು ಹೇಳಲಾಗಿದೆ. ಆರೋಪಿ ಸಾಕಷ್ಟು ಸಿಮ್ ಗಳನ್ನು ಹೊಂದಿದ್ದ ವಿಚಾರ ತನಿಖೆ ವೇಳೆ ಬೆಳಕಿಗೆ ಬಂದಿದೆ.

ನನ್ನ ಹಾಗೂ ಆಕೆಯ ಮಧ್ಯೆ ಸಂಬಂಧವಿತ್ತು. ಆಕೆ ನನ್ನ ಆಟೋವನ್ನು ಬಾಡಿಗೆಗೆಂದು ತೆಗೆದುಕೊಂಡು ಹೋಗುತ್ತಿದ್ದಳು ಹಾಗೂ ನನ್ನ ಹತ್ತಿರ ಹಣ ಕೂಡ ಪಡೆದಿದ್ದಳು. ಕೆಲವು ಕಾರಣಗಳಿಂದ ಆಕೆ ನನ್ನ ಜೊತೆ ಮಾತನಾಡುತ್ತಿರಲಿಲ್ಲ. ಹಾಗಾಗಿ ನಾನು ಆ ಫೋಟೋಗಳನ್ನು ಮಾರ್ಚ್ 31ರಂದೇ ವೈರಲ್ ಮಾಡಿದ್ದೆ ಎಂದು ಆರೋಪಿ ರಿಶಿಕೇಶ್ ತಿಳಿಸಿದ್ದಾನೆ.